Ny rapport: Elbiler er langt grønnere end andre biltyper

Elbiler kører ikke bare længere på literen – de kører også længere for klimaet. En ny og omfattende rapport fra International Council on Clean Transportation (ICCT) slår nemlig fast, at elbiler nu udleder op til 73 procent mindre CO2 end deres benzin-slubrende fætre, målt over hele bilens levetid.

Bemærk “hele bilens levetid”. Tallene inkluderer alt fra produktion og opladning til genbrug og skrot. Selv med det ekstra CO2-aftryk fra batteriproduktionen, tager det kun 17.000 kilometer – eller omkring et til to års kørsel – før elbilen har “kørt klimaregningen hjem”.

Den markante forbedring skyldes især én ting: Strømproduktionen i Europa er blevet grønnere. På bare fire år er elbilernes livscyklus-udledning faldet med 24 procent ifølge ICCT – og det skyldes blandt andet, at vi i stigende grad lader op med vind, sol og vand.

“Elbiler i Europa bliver renere hurtigere end vi havde regnet med og overhaler alle andre teknologier – også hybridbiler,” lyder det fra forsker Dr. Marta Negri fra ICCT.

Tallet bliver endnu grønnere, hvis bilen oplades med udelukkende vedvarende energi. Her lander CO2-reduktionen på hele 78 procent. Det matcher for øvrigt EU’s egne tal, som spår en besparelse på op til 86 procent i 2050 – hvis vi fortsætter den grønne kurs.

Hybrider og e-fuel? Ikke mirakelmidler

Hybridbiler og plugin-hybrider klarer sig skuffende i undersøgelsen. De giver kun 20-30 procent lavere udledning end benzinbiler – og det er kun, hvis man går ud fra, at de bliver ladet op og ikke bare kører som almindelige fossilbiler.

Brintbiler? Jo, de kan potentielt spare op til 79 procent – men kun hvis brinten er lavet på ren strøm. I dag kommer den primært fra naturgas, og så er besparelsen sølle 26 procent. Altså på niveau med en almindelig hybrid.

LÆS MERE: Fup med “grøn” biodiesel

Og hvad så med den famøse e-fuel, som bilproducenterne ynder at tale varmt om? ICCT kalder det for en dyr og usikker joker. De syntetiske brændstoffer kan i teorien erstatte benzin – men både pris og tilgængelighed spænder ben for en reel udbredelse.

Et klart klimabudskab til politikerne

ICCT lægger ikke skjul på, hvad deres konklusioner bør føre til: Hvis EU vil nå sine klimamål, skal nye fossil- og hybridbiler være fortid senest i 2035. Og gerne før.

“Livscyklus-analyse er ikke en vælg-selv-historie. Man kan ikke bare plukke de tal, der passer bedst til ens dagsorden,” siger Dr. Georg Bieker, seniorforsker ved ICCT, i en opsang til bilbranchens lobbyister.

Så næste gang nogen spørger, om elbiler virkelig er grønnere – så er svaret: Ja. Med stort J. Og stadig grønnere for hver dag der går.

Hele rapporten kan læses hos ICCT – som i øvrigt var den organisation, der bestilte rapporten, der ledte til den famøse diesel-gate.

Ny rapport: Elbiler er langt grønnere end andre biltyper